SKRIFTLIG FORESPØRGSEL P-2573/01

af Robert Goebbels (PSE) til Kommissionen

(13. september 2001)

Om: Udbud af Europe by Satellite

Kommissionen offentliggjorde den 22. august 2001 gennem Generaldirektoratet for Presse og Dokumentation et udbud inden for rammerne af projektet Europe by Satellite (der siden 1996 er blevet udsendt fra satellitten Eutelsat Hot Bird). Dokumentationen i forbindelse med dette udbud er temmelig omfattende, og den har åbenbart kun været tilgængelig i sin fulde form siden udgangen af. august. Eftersom fristen for afgivelse af et tilbud på dette meget tekniske udbud er den 1. oktober 2001, kan man med rette stille det spørgsmål, om de berørte tjenestegrene i Kommissionen rent faktisk ønsker at lade alle eventuelt interesserede serviceudbydere deltage, eller om det valgte tidspunkt for offentliggørelsen af udbudet (august), samt den meget korte frist til at opfylde udbudsbetingelserne har til formål at tage modet fra eventuelle konkurrenter til den aktuelle serviceudbyder Europe by Satellite?

Svar afgivet på vegne af Kommissionen af Romano Prodi

(18. oktober 2001)

Kommissionen udbyder satellitbåret transmission af tv-tjenester, som er kendt under navnet Europe by Satellite, til en ekstern serviceudbyder. Den nuværende kontrakt blev underskrevet i marts 1999 og giver mulighed for årlig forlængelse fire gange, dvs. den kan forlænges frem til 2004. På grund af den tekniske udvikling samt udviklingen i markedspriserne på dette område, har Kommissionen imidlertid foretrukket at iværksætte et nyt udbud inden 2004.

For at lette overgangen mellem den nuværende kontrahent og en eventuel ny kontrahent fra marts 2002 har Kommissionen gennem offentliggørelse af en udbudsbekendtgørelse i De Europæiske Fællesskabers Tidende(1) indledt en udbudsprocedure i 2001. Dette skete, efter at Kommissionen i overensstemmelse med bestemmelserne i direktiv 92/50/EØF af 18. juni 1992 om samordning af fremgangsmåderne ved indgåelse af offentlige tjenesteydelsesaftaler(2) havde informeret om sine planer om at indlede en udbudsprocedure gennem offentliggørelse af en forhåndsmeddelelse i De Europæiske Fællesskabers Tidende(3).

Offentliggørelsen af en forhåndsmeddelelse har til formål at sikre, at alle de virksomheder, som er interesseret i at afgive bud inden for rammerne af en offentlig kontrakt, bliver informeret på et tilstrækkeligt tidligt tidspunkt om den ordregivende myndigheds planer om at iværksætte et udbud om en given tjeneste. Forhåndsmeddelelsen er dog, sådan som det fremgår af navnet, kun en forudgående annoncering. Først efter offentliggørelsen af udbudsbekendtgørelsen, indledes udbudsproceduren officielt, og interesserede virksomheder kan anmode om udbudsmaterialet for det pågældende marked. Tidsfristen for anmodning om udbudsmaterialet og de tilhørende dokumenter er udtrykkeligt angivet i udbudsbekendtgørelsen ligesom fristen for afgivelse af bud. Det er vigtigt, at alle virksomheder bliver stillet fuldstændig lige, og at de har de samme tidsfrister for afgivelse af bud.

I dette særlige tilfælde, hvor satellitbåret transmission udbydes, er fristen for anmodning om dokumenter fastsat til den 19. september 2001, og Kommissionen har i overensstemmelse med førnævnte direktiv en frist på seks dage til at svare på disse anmodninger og fremsende de nødvendige dokumenter. Kommissionen havde derfor ikke en retlig forpligtelse til at fremsende udbudsmaterialet før den 28. august 2001. I praksis fandt de første fremsendelser dog sted allerede den 22. august 2001. Disse fremsendelser skulle imødekomme to anmodninger, der var blevet fremsat allerede ved offentliggørelsen af forhåndsmeddelelsen uden at afvente offentliggørelsen af udbudsbekendtgørelsen. Indtil videre er der blev modtaget 19 andre anmodninger i perioden mellem den 22. august 2001 og den 6. september 2001. Hver gang er der blevet afgivet svar allerede dagen efter modtagelsen.

På baggrund af det antal anmodninger, som allerede nu er blevet modtaget, mener Kommissionen, at offentliggørelsen af udbudsbekendtgørelsen den 22. august 2001 på ingen måde har begrænset udbuddet.

Kommissionen mener heller ikke, at det meget tekniske udbudsmateriale eller fastsættelsen af fristen for afgivelse af bud til den 1. oktober 2001 er i strid med konkurrencereglerne.

Hvad angår det første punkt, bemærker Kommissionen, at det pågældende udbud vedrører et særdeles specifikt område, som stiller krav om overordentlig sofistikeret materiel. Det er derfor ikke muligt at undgå en kompleks teknisk dokumentation. Denne er imidlertid fuldt ud tilgængelig for alle virksomheder, der er specialiseret på dette område, og som er interesseret i at afgive et bud.

Hvad angår det andet punkt, gør Kommissionen opmærksom på, at fristen for modtagelse af bud i henhold til direktiv 92/50/EØF ikke må være på under 52 dage at regne fra datoen for udbudsbekendtgørelsens fremsendelse til Kontoret for De Europæiske Fællesskabers Officielle Publikationer. Eftersom bekendtgørelsen blev fremsendt den 10. august 2001 med henblik på offentliggørelse den 22. august 2001, er fristen for afgivelse af bud (1. oktober 2001) nøjagtig lig med fristen i direktivet.

På baggrund af ovenstående afviser Kommissionen kategorisk Robert Goebbels påstand om, at udbudsbetingelserne skulle være blevet forvanskede med henblik på at tage modet fra eventuelle konkurrenter til den aktuelle serviceudbyder. Sidstnævntes kontrakt kunne i øvrigt uden videre være blevet forlænget med yderligere to år.

(1) EFT S 160 af 22.8.2001.

(2) EFT L 209 af 24.7.1992.

(3) EFT S 121 af 27.6.2001.